钦定古今图书集成/方舆汇编/职方典/第1182卷 > 《游黄州东坡记》陆游
## 钦定古今图书集成/方舆汇编/职方典/第1182卷 > 《游黄州东坡记》陆游

自州门而东，冈垄高下。至东坡则地势平旷开豁。东
起一垄颇高，有屋三间，一龟头，曰居士亭。亭下面南，
一堂颇雄，四壁皆画雪。堂中有苏公像，乌帽紫裘，横
按筇杖，是为雪堂。堂东大柳，传以为公手植。正南有
桥，榜曰“小桥”，以“莫忘小桥流水”之句得名。其下初无
渠涧，遇雨则有涓流声。旧止片石布其上，近辄增广
为木桥，覆以一屋，颇败人意。东一井曰暗井，取苏公
诗中“走报暗井出”之句，泉寒熨齿，但不甚甘。又有四
望亭，正与雪堂相直，在高阜上，览观江山，为一郡之
最。亭名见苏公及《张文潜集》中。坡西竹林，古氏故物，
号南坡，今已残伐无几，地亦不在古氏矣。出城五里，
至安国寺。苏公所尝寓，兵火之馀，无复遗迹，惟绕寺
茂林啼鸟，似犹有当时气象也。郡集于栖霞楼，《苏公
乐府》云：“小舟横截春江去，卧看翠壁红楼起”，正谓此
也。下临大江，烟树微茫，远山数点，亦佳处也。楼颇华
洁，先是郡有庆瑞堂，谓亦故相所生之地，后毁以新。
此楼酒味殊恶，然文潜乃极称黄州酒，以为自京师
之外无过者，岂文潜谪黄时适有佳匠乎？循小径缭
州宅之后，至竹楼，规模甚陋，不知当王元之时亦止
此耶？楼下稍东，即赤壁矶，亦茅冈尔，略无草木。故韩
子苍待制诗云：“岂有危巢与栖鹘，亦无陈迹但飞鸥。”
此矶，《图经》及传者皆以为周公瑾败曹操之地，然江
上多此名，不可考质。李太白《赤壁歌》云：“烈火张天照
云海”，周瑜于此败曹公，不指言在黄州，苏公尤疑之，
赋云：“此非曹孟德之困于周郎者乎？”乐府云：“故垒西
边人道是，当日周郎赤壁。”盖一字不轻下如此。至韩
子苍云：“此地能令阿瞒走。”则真指为公瑾之赤壁矣。
又黄人实谓赤壁曰苍鼻，尤可疑也。晚复移舟菜园
步，又远竹园三四里。盖黄州临大江，了无港澳可泊。
或云“旧有澳，郡官厌过客，故塞之。”